
REZUMAT 


La fel ca cei mai mulţi dintre colegii săi de generaţie (majoritatea bucureșteni), Ţăranu a 
rămas consecvent un european, cu rădăcini bine înfipte în tradiţii transilvănene sau 
enesciene care i-au colorat originalitatea cu nuanţe autohtone. Voi privi astfel, în asamblu, 
generația 60, mentorii săi și radicalizările tinerilor din această generaţie. Educaţia primită 
prin intermediul maeștrilor români interbelici până la moștenirea enesciană și pașii hotărâți 
spre avangarda componistică postbelică — toate acestea se redescoperă în straturi bine 
sedimentate de cel care investighează compoziţiile lui Ţăranu. Pentru mine, important a fost 
să integrez această voce distinctă în corul compozitorilor români contemporani cu el, mulți 
dintre ei buni și trainici prieteni. 

Cuvinte cheie: maeștri interbelici, moștenirea enesciană, avangarda postbelică 


Am scris în repetate rânduri, în dimensiuni foarte variate, pentru scopuri 
şi audienţe diferite, texte despre istoriile muzicii românești postbelice. M-am 
concentrat, este adevărat, în special pe figurile compozitorilor bucureșteni 
(dintre care mulți mi-au fost profesori), iar acum, când mă uit în urmă, pentru a 
inventaria puţinele rânduri scrise de mine despre Cornel Ţăranu, îmi dau seama că 
există două motive. Pe unul, subiectiv, l-am explicat în paranteza de mai sus; 
celălalt, obiectiv, se datorează istoriilor României Mari în general, cu tendinţa de a 

aduna informaţia importantă în capitală. În definitiv, aici se află instituţiile care 
radiază influență pentru toată ţara, Academia Română şi Uniunea Compozitorilor 
şi Muzicologilor fiind exemple semnificative, şi ambele având filiale la Cluj, de 
altminteri. 

În cercetările mele din cele trei decenii postsocialiste, în discuţii şi 
interviuri cu compozitori (și alţi colegi, muzicologi sau interpreţi), am avut uneori 
senzaţia unei distanţe reticente între unii muzicieni clujeni şi unii bucureșteni: 
primii îi acuzau de „balcanisme” pe colegii din sud, iar aceştia de aroganță pe cei 
din nord. Pe de altă parte, toate sporadicele întâlniri cu Cornel Ţăranu, prin săli 
bucureştene sau clujene, mi-au provocat admiraţia pentru o personalitate 
generoasă, aflată dincolo de rivalități geografice. De fapt, la fel ca cei mai mulți 
dintre colegii săi de generaţie, Ţăranu a rămas consecvent un european, cu rădăcini 
bine înfipte în tradiţii transilvănene sau enesciene care i-au colorat originalitatea cu 
nuanţe autohtone. 

Pe aceste coordonate ale creaţiei sale îmi propun să mă uit mai atentă. 
Aş porni chiar de la declaraţia limpede a muzicianului: „Primul meu profesor a 
fost Marțian Negrea, pe urmă Sigismund Toduţă, oameni de mare valoare, și pe 
urmă am avut pleiada de prieteni bucureșteni. Eu nu sunt neapărat numai clujean, 
eu sunt deseori și în Bucureşti, şi prietenia cu câţiva din corifeii artei noastre 
contemporane, cum ar fi Vieru, Olah, Niculescu, Stroe, Marbs, Dan Constantinescu 
şi alții, a însemnat foarte mult, şi aş zice că ne-am dezvoltat împreună, şi oarecum 
ajutându-ne unii pe ceilalți. Ceea ce astăzi nu se mai prea întâmplă în generaţiile 

tinere. 


Generaţia '60: mentori și radicalizări 


Încă de la începuturile sale componistice, în plină epocă a realismului 
socialist şi a documentelor sovietice transportate riguros şi restrictiv în viața 
muzicală românească?, muzicianul clujean se apropie de colegii săi bucureșteni, de 
care îl leagă aceleaşi aspirații. Într-o lume închisă și izolată de vestul Europei, 
tinerii născuți în jur de 1930 și care debutează după moartea lui George Enescu 
absorb cu o forță extraordinară noutăţile compoziţiei universale, care puteau 
răzbate destul de palid prin cortina de fier. Uniunea Compozitorilor cerea 
membrilor săi, în anii '50, muzici de masă mobilizatoare, accesibile, cu tematici 
desprinse din realităţile sociale precum industrializarea, colectivizarea și 


1 Cornel Țăranu, într-un interviu cu Marina Constantinescu (emisiunea Nocturne, TVR 1, 2011), citat de 
Ștefan Angi, Cornel Țăranu. Mărturisiri mozaicate, studii şi eseuri, Eikon, Cluj-Napoca, 2014, p.18. 
O referință asemănătoare la prietenii compozitori din București o regăsim în aceeași carte (p. 24), citând 
un alt articol din 2014, publicat în Ziarul financiar. 

2 Valentina Sandu-Dediu, Muzica românească între 1944 și 2000, Editura Muzicală, Bucureşti, 2002. 

electrificarea satelor (etc.), sau omagii directe către conducătorii zilei. Câţiva tineri 
educați la Bucureşti și Cluj de profesori cu o statură profesională exemplară și 
creatori ai modernităţii interbelice - Mihail Jora, Mihail Andricu, Sigismund 
Toduţă — caută însă cu totul altceva. 

Pe Tiberiu Olah, Anatol Vieru, Ştefan Niculescu, Myriam Marbé, 
Dan Constantinescu, Aurel Stroe, Cornel Ţăranu îi leagă aceleași interese pentru 
muzica nouă. Există, în interiorul acestui tânăr grup, o solidaritate pe care nu o 
vom mai întâlni la nici o altă generaţie a muzicii româneşti: sunt prezenți la toate 
audițiile lucrărilor vreunui coleg, pe care le discută apoi ore întregi; participă cu 
opinii unitare la cenaclurile Uniunii (unde se prezenta în mare parte muzică 
românească, dar prin 1958 încep să fie auzite și câteva partituri moderne 
importante, de Alban Berg, Stravinski, Serghei Prokofiev); experimentează 
serialismul în formule inedite, în care membrii biroului de muzică simfonică să nu 
poate număra primele 12 sunete cromatice din partitură ş.a.m.d. Deocamdată, 
aceşti tineri sunt doar sporadic programați în viața de concert, sunt în schimb 
încurajați să-și consolideze raportul cu doctrina realismului socialist, aflată într-o 
oarecare liberalizare după moartea lui Stalin. 

Trebuie însă remarcat faptul că toată această grupare nu reprezintă global o 
generaţie: alţi compozitori de aceeași vârstă preferă o altă linie estetică, aceea 
post-enesciană în sensul unei moderaţii între vechi și nou, al echilibrului între 
tradiție simfonică universală (mai cu seamă franceză) şi principii ale folclorului 
românesc. Este vorba de alt grup de compozitori valoroși (apreciat mai favorabil 
de conducerea Uniunii din acea epocă, adică de Ion Dumitrescu) — Pascal Bentoiu, 
Wilhelm Georg Berger, Nicolae Beloiu, Theodor Grigoriu, Dumitru Capoianu. 

O specificare se impune aici: primul grup citat, acela al „modernului 
radical”, va genera mai degrabă urmași decât acesta, al „modernului moderat”!, fie 
pentru că tinerele generații vor fi permanent atrase de experiment, de nou, fie 
pentru că ele vor trece pe la clasele de compoziție din Conservator ale unui 
Ştefan Niculescu, Aurel Stroe, Tiberiu Olah, Anatol Vieru, Dan Constantinescu, 
Myriam Marbe - profesori timp de decenii ai catedrei de compoziție din București 
- sau a lui Cornel Ţăranu de la Cluj. 

Într-un portret realizat pentru revista Muzica, Vasile Herman surprinde cu 
acuratețe dubla apartenenţă stilistică a colegului său: Toduţă (întruchipând 
continuarea marii tradiții a muzicii europene clasice în arhitecturi și polifonie) şi 
Enescu (echivalent cu filonul liric în care se va înscrie muzica românească după 
1960), fără a neglija studiul temeinic al contemporaneităţii şi nici coloritul 
particular, original al lucrărilor sale.? Chiar și această dualitate a surselor îl leagă 
pe Cornel "Ţăranu de colegii bucureşteni mai sus numiți. Aceştia beneficiază la 


1 Folosesc aici conceptele aplicate de Hermann Danuser în Die Musik des 20. Jahrhunderts, vol. VII, din 
Neues Handbuch der Musikwissenschaft, Laaber Verlag, Laaber, 1984. 
2 Vasile Herman, Cornel Țăranu, Medaillon, în „Muzica” 2/1981, pp. 42-48. 

rândul lor de temeinica pregătire armonică şi polifonică a lui Mihail Jora, pe filieră 
germană, şi de deschiderea spre lumea franceză a lui Mihail Andricu. 
Din mărturiile discipolilor lor, acești trei mentori au exprimat — în grade și 
momente diferite — rezerve față de „avangardismul” tinerilor, de interesul lor 
pentru radicalitatea noului în compoziţia mondială. Dar ei i-au înarmat totodată cu 
o solidă educaţie a scriiturii componistice, cu rigoarea detaliului, și le-au încurajat 
curiozitatea culturală interdisciplinară, enciclopedică. 

Cornel Țăranu explică de altminteri într-un interviu năzuința sa 
pedagogică din perioada când lucra alături de Sigismund Toduţă: pentru că la 
clasa maestrului nu se studia muzica de avangardă, mai tânărul său coleg avea 
grijă să echilibreze situaţia încurajând curiozitatea studenților săi spre muzici noi şi 
oferindu-le astfel informaţii din zone prea puțin explorate: „sunt foști studenți, 
astăzi compozitori maturi, precum Peter Szegh sau Adrian Pop. l-am avut, la 
cursul de armonie, și pe Liviu Glodeanu, Mihai Moldovan, Dan Voiculescu, 
Hans Peter Türk şi Gabriel Irányi. (...) Eram trecut de 30 de ani și veneam cu acest 
suflu nou pentru că studiasem cu Olivier Messiaen la Paris”. 


Moștenirea enesciană 


În ceea ce priveşte influenţa lui George Enescu, situaţiile trebuie mult mai 
nuanţate. Așa cum s-a spus adeseori, Enescu nu a creat o școală de compoziție în 
timpul vieţii, nici în sensul strict al transmisiei directe de informaţii de la profesor 
la elev, cum s-a întâmplat la Viena sub umbrela lui Arnold Schönberg, şi nici 
într-un sens lărgit, de apartenenţă ideatică sau estetică. După emigrarea sa la Paris 
şi refuzul elegant dar ferm de a colabora cu autoritățile comuniste de la Bucureşti, 
Enescu a dispărut câțiva ani de pe listele Uniunii Compozitorilor. Notorietatea sa 
mondială i-a făcut pe comuniști să se răzgândească, iar după moartea 
compozitorului, el a fost treptat și ireversibil transformat într-un simbol naționalist, 
alături de Mihai Eminescu pentru literatură şi Constantin Brâncuși pentru artele 
vizuale. 

Enorma bibliografie despre Enescu conţine studii și volume semnate de 
compozitori precum Ştefan Niculescu, Pascal Bentoiu, Myriam Marbé, 
Adrian Raţiu, Cornel Ţăranu? sau Wilhelm Georg Berger, toate acestea pătrunzând 
în profunzimea gramaticii şi stilului enescian. Preocuparea pentru ultimul opus, 


1 Interviu cu Ion Bogdan Ștefănescu din 2011, citat de Angi, Mărturisiri mozaicate..., p. 52. 

2 Valentina Sandu-Dediu, George Enescu, Posthumously Reviewed, in „Studia Musicologica” 59/1-2, 2018, 
pp. 61-69. 

5 A se vedea, de pildă, Cornel Ţăranu, Enescu în conștiința prezentului, Editura pentru literatură, 
București, 1969; Enescu în lumina unei lucrări necunoscute: Strigoii, în „Muzica”, 1/1972; Simfonia a V-a de 
Enescu, în „Muzica”, IV/1973, pp. 20-24. 

Simfonia de cameră (1954), de o modernitate singulară în muzica românească a acelei 
perioade, se justifică prin atitudinea tuturor acestor tineri ai anilor '60, care caută să 
fundamenteze o avangardă muzicală românească. Muzica lui Enescu se alătură 
astfel interesului pentru dodecafonismul școlii vieneze, serialismul lui Pierre 
Boulez şi Karlheinz Stockhausen, pentru muzici semnate de Belá Bartok, Igor 
Stravinski, Paul Hindemith sau Olivier Messiaen. Asemenea nume nu sunt însă 
agreate de reprezentanţii realismului socialist, care le consideră decadente și 
mistice; cu atât mai binevenită se dovedește a fi strategia de „acoperire” a tinerilor 
moderniști prin Enescu. Naționalismul comunist va agrea, desigur, descoperirea 
„sevei” folclorice din unele lucrări enesciene, şi orice muzică revendicată (cu mai 
multă sau mai puţină îndreptăţire) de la Enescu va fi binevenită. 

Nu sunt numeroase, în fapt, continuările stilistice propriu-zise, şi ele se vor 
datora, fapt notoriu, lui Pascal Bentoiu şi lui Cornel Ţăranu; cel din urmă se va 
adânci în reconstituirea și orchestrarea unor partituri lăsate în schiţă ale lui George 
Enescu: Caprice roumain pentru vioară şi orchestră şi Strigoii după Eminescu. 

Dacă răsfoim muzicologia românească postbelică, pare că una din tehnicile 
care ar fi marcat inconfundabil pe compozitorii modernişti, urmași ai lui Enescu, ar 
fi acea modalitate de integrare a folclorului în forme ale tradiției europene 
occidentale și de re-creare a sa „în caracter popular românesc”, exemplar realizată 
în Sonata a II-a pentru vioară şi pian (1926). Prin subtilitatea preluării unor sugestii 
din tradiţiile orale româneşti, acest tip de relaţie cu muzicile tradiționale care se 
revendică de la Enescu se deosebeşte radical de tipologia neoclasică a anilor '50-'60, 
conformă cu realismul socialist, care promova agresiv inspiraţia din folclor. Pe de 
altă parte, unii muzicieni — teoreticieni și interpreţi — nu au ocolit exagerările în 
descrierea și redarea unui „specific național” al Sonatei a III-a de Enescu, în 
detrimentul contextului european în care a fost scrisă. 

Un tip de scriitură ce a făcut într-adevăr școală, eterofonia, a fost analizat 
în creaţia enesciană unde, „deși disimulată într-o scriitură mai mult sau mai puțin 


ăi 


tradițională, se instaurează pe alocuri ca mod specific de organizare”!. Ideea 
combinării melosului modal sau al ritmului parlando-rubato cu polifonia a generat 
multiple variante de scriitură, în principal inspirate de dimensiunea oblică a 
eterofoniei. Trăsătură definitorie pentru muzica românească de după 1960, textura 
eterofonică este de găsit în partituri semnate de Ștefan Niculescu, Anatol Vieru, 
Tiberiu Olah, Pascal Bentoiu, Theodor Grigoriu, Cornel Ţăranu, Adrian Raţiu, 
Liviu Glodeanu, Mihai Moldovan, Violeta Dinescu, Doina Rotaru, Adrian 
Iorgulescu, Liviu Dănceanu. Problematica se poate extinde prin cercetarea relației 


între unison şi multivocalitate; concepţiile diferite ale acestor compozitori 


1 Ştefan Niculescu, Eterofonia, în „Studii de muzicologie” 5, Editura Muzicală, București, 1969, pp. 63-77. 
Trebuie remarcat că interesul autorului pentru eterofonie este stimulat nu numai de Enescu, ci și de 
consideraţiile lui Pierre Boulez asupra eterofoniei din Penser la musique aujourd'hui, Gonthier, Paris, 
1963. 

adaptează eterofonia la forma deschisă, la discursul multidirecțional, improvizație, 
includ calculul matematic sau aleatorismul empiric, sugestia grafică etc. 

Principiul de construcţie al melodiei enesciene — ce reconstruiește stileme 
tradiționale românești (fără să citeze propriu-zis melodii folclorice) — se regăsește 
de asemenea în ultimele decenii de muzică românească. În ipostaza sa de monodie, 
melodia poate deveni principala purtătoare a expresiei, iar inserțiile monodice 
provin de asemenea din moștenirea enesciană, aşa cum o declară Cornel Ţăranu, 
bunăoară, în legătură cu Prolegomene II pentru orchestră de coarde şi pian (scrisă cu 
ocazia centenarului enescian, în 1982).! 

S-a vorbit de asemenea mult despre adaptarea sistemului ritmic parlando- 
rubato la sistemul metric apusean. Curgerea muzicii lui Enescu, stratificare 
complexă de linii eterofonice și ritmuri fluide, a fost asemănată cu genul folcloric al 
doinei românești, căruia îi este propriu lirismul contemplativ. O bună parte a 
muzicii românești postbelice moşteneşte această trăsătură contemplativă, pe care 
pare să o prefere incisivităţii ritmului giusto sau aksak (deşi nici acestea nu sunt 
neglijate, pe linia inaugurată de Belá Bartók). Multe alte elemente stilistice 
enesciene se pot găsi în muzica generaţiilor de compozitori ce l-au succedat, de la 
procedeul variațional la minuţia în notație, în indicaţiile componistice înscrise în 
partitură, şi până la înglobarea citatelor din muzici enesciene în lucrări dedicate 
memoriei lui Enescu. lată doar câteva exemple din muzicile scrise de Ţăranu: 
Simfonia Brevis (1960-1961) parafrazează tema din Simfonia I de Enescu, Sonata 
pentru flaut (1960) evocă anumite contururi motivice din Simfonia de cameră 
enesciană, melodii ale flautelor din Aulodica (Simfonia a I-a, 1975) amintesc de 
melosul Preludiului la unison din Suita I de Enescu, în aceeași simfonie sunt de găsit 
şi similitudini cu Dixtuorul enescian; două lucrări ale anului 2005 sunt programatic 
destinate lui Enescu (la 50 de ani de la moarte): Rimembranza pentru orchestră (in 
memoriam) şi Simfonia da requiem, pentru cor mixt şi orchestră.? 

În cele din urmă, asimilările aspectelor de limbaj enescian, vizibile în multe 
din partiturile succesorilor, sunt interesante pentru a găsi filiații într-o posibilă 
„Şcoală” românească de compoziție. Dar mai semnificativă, prin actualitatea sa, 
este tocmai ideea sintezei: așa cum Sonata a Il-a pentru pian şi vioară, „în caracter 
popular românesc”, demonstra posibilităţi de fuziune a microtoniei viorii cu 
temperarea pianului, a ritmului liber cu cel metric, a improvizaţiei din culturi orale 
cu construcția din arta savantă europeană?, în moduri similare au încercat unii 
compozitori români postbelici să grefeze un anume ton românesc pe curentele 
avangardei occidentale. 


1 V. Ruxandra Arzoiu, Dialog cu compozitorul Cornel Tăranu, în „Muzica” 2/1994, pp. 153-156. 

2 V. Ștefan Angi, Varietatea evocării ethosului enescian în compozițiile lui Cornel Țăranu, în Cornel Țăranu. 
Mărturisiri mozaicate, studii şi eseuri, pp.59-77. 

3 v. Ştefan Niculescu, George Enescu și a II-a sa Sonată pentru pian şi vioară, în: „Simpozion Enescu 1981”, 
edit. de Michaela Roșu, Editura Muzicală, București, 1984, pp.142-145. 

Nici fuziunea între dodecafonic şi „folcloric” nu este imposibilă, așa cum a 
demonstrat-o Cornel Ţăranu în Sonata pentru pian Ostinato (1961). Seria ce stă la 
baza sonatei se divide în trei tronsoane melodice ce ar putea fi considerate drept 
formule modale!, iar, cu toate că un pronunţat caracter webernian caracterizează 
conţinutul muzicii, pe alocuri armonizarea sugerează aspecte eterofonice, 
unisoane, structuri ritmice inspirate din muzicile tradiționale. Mai târziu, 
„adâncirea gândirii mitice a lui Enescu, apariția demonismului în compoziţiile 
târzii l-au inspirat pe Ţăranu, orientându-l spre teme arhaice, până la developarea 
unor imagini noi muzicale asupra mitului Oedip.”? Firele simbolice și puterea de 
exemplu a mitului se dovedesc a fi semnificative pentru gândirea muzicală a lui 
Țăranu, în opera sa de cameră Oreste-Oedipe (1999-2001), în prelungirea Oedipe-ului 
enescian (1921-1931) şi în vecinătatea Orestiilor (1973-1988) lui Aurel Stroe. Ineditul 
apare în ideea fuziunii între cele două figuri antice, „punerea faţă în faţă a două 
mituri fundamentale cu scopul ca să se explice reciproc şi pe sine în semnificația 
sensurilor de altă dată, pentru noi viziuni de interpretare modernă muzicală.” 3 

Deşi se revendică stilistic în prelungire enesciană, Cornel Ţăranu 
mărturisește în muzica proprie o anumită asprime a expresiei ca trăsătură specific 
transilvană, neîntâlnită la Enescu - „un fel de precursor genial al tuturor 
tendinţelor viitoare din muzica noastră, în special în zona nostalgică şi onirică (...). 
Este unul din primii onirici, avant-la-lettre.”+ Detaşarea de acea zonă nostalgică 
poate însemna uneori a scrie „muzici mai surâzătoare, mai ironice, mai grotești 
eventual”, pentru diversificarea unei palete expresive „care altminteri devine 
foarte plictisitoare cu toate piesele noastre parlando-rubato, 'miorițoase'.”5 Spaţiul 
ardelean determină de altminteri o comuniune afectivă între anumiți compozitori 
(Liviu Glodeanu, Mihai Moldovan, Cornel Ţăranu), definită cât se poate de plastic 
de Anatol Vieru ca „tandreţe ascunsă sub colțuros” 6. 


Un compozitor român în corul avangardelor europene 


Pentru Cornel Ţăranu, impulsurile venite dinspre avangarda occidentală 
au fost la fel de importante. În anii deschiderii României spre Occident, imediat 
după venirea lui Nicolae Ceaușescu la putere, generaţia anilor '60 a putut, în fine, 
să călătorească, să cunoască muzicile și festivalurile europene. Au povestit mulți 


1 V. Dora Cojocaru, A Field of Large Expressive Force. Folklore as Inspiration Source in Romanian Contemporary 
Music, în „World New Music Magazine”, 9/1999, p. 54. 

2 Ștefan Angi, Varietatea evocării ethosului enescian în compozițiile lui Cornel Țăranu, p. 60. 

3 Ştefan Angi, Opera de cameră Oreste & Oedipe de Cornel Tăranu, în Mărturisiri mozaicate..., p.152. 

4 V. Oleg Garaz, De vorbă cu compozitorul Cornel Țăranu, în „Muzica” 2/ 1998, p. 91. 

5 Idem, p. 94. 

6 Anatol Vieru, Portret Mihai Moldovan, în „Muzica” 4/ 1987, pp. 17-19. 

dintre colegii de generaţie ai lui Ţăranu impactul pe care l-a avut această libertate 
de mișcare (care nu a durat mult, din păcate) asupra ideilor lor componistice. Şi-au 
văzut în fine validat interesul pentru muzica nouă, interes privit cu o anume 
suspiciune de maeştrii lor de acasă și cu totală neîncredere de Uniunea 
Compozitorilor. Ajuns la Paris în 1966, Ţăranu vizitează clasa Nadiei Boulanger, 
care-l interesează însă mai puţin (din pricina orientării tradiţionaliste) decât cea a 
lui Olivier Messiaen. „Profitul meu muzical și profesional alături de Messiaen a 
fost cu totul deosebit, ca și frecventarea vieții muzicale pariziene, a concertelor, a 
prietenilor pe care mi i-am făcut acolo.”! Mărturisește mai departe că nu a putut 
scrie muzică la Paris, fiind întru totul absorbit de viaţa muzicală, permeabil la toate 
informațiile şi sugestiile care năvăleau asupra lui. Cred că muzicologia românească 
mai are de investigat căile pe care s-a simţit influența uneori hotărâtoare a lui 
Messiaen în compoziția românească. Generaţii succesive au studiat timp de 
decenii, de pildă, în Conservatoarele românești, scriitura armonică inventată de 
Messiaen prin modurile cu transpoziţie limitată. 

O altă experienţă — hotărâtoare pentru compozitorii generaţiei lui Ţăranu — 
este cea a Cursurilor internaţionale de muzică nouă de la Darmstadt. Compozitorul 
clujean relatează experienţe sale de acolo, declarându-și afinitatea mai mult pentru 
colegii italieni, şi mai puţin pentru Stockhausen. Acest festival de la Darmstadt 
lansase deja, în conjuncţie cu Toamna Varşoviană, carierele unor tineri proveniţi din 
estul Europei, precum Krzysztof Penderecki, György Ligeti (deja emigrat din 
Ungaria), György Kurtág ş.a. Pentru polonezi și unguri, circulația internaţională 
fusese posibilă încă din anii '50, în consecință și inserarea lor în circuitele 
compoziţiei de avangardă. Românii au ajuns la Darmstadt (și în general în centrele 
muzicale occidentale) după jumătatea anilor '60, când conjunctura nu mai 
favorizează o adevărată lansare a lor în mainstream. Totuşi, faptul că la Paris se 
coagulează o diasporă muzicală românească are un efect pozitiv: prestigioasa (pe 
atunci) editură Salabert acceptă să preia partituri a zece compozitori de origine 
română (unii dintre ei demult stabiliți în străinătate): Costin Cazaban, Marius 
Constant, Alexandru Hrisanide, Costin Miereanu, Mihai Mitrea-Celarianu, Ştefan 
Niculescu, Tiberiu Olah, Aurel Stroe, Cornel Țăranu, Anatol Vieru. 

Cornel Ţăranu și-a interiorizat preferințele și afinităţile, s-a depărtat de ele, 
şi a ştiut în deceniile care au urmat să-și configureze profilul pregnant, particular 
în compoziția românească. Educaţia primită prin intermediul maeștrilor români 
interbelici până la moştenirea enesciană şi paşii hotărâți spre avangarda 
componistică postbelică — toate acestea se redescoperă în straturi bine sedimentate 
de cel care investighează compoziţiile lui Ţăranu. Limbajul său personal este 
centrat pe melodicitate fragmentată, scări modale cromatice, inserții melismatice 
din folclorul arhaic și plaje armonice ostinate. Nu lipsesc din opţiunile sale stilistice 


1 Cornel Ţăranu, citat de Angi, în Mărturisiri mozaicate..., p. 31. 

serialismul, improvizaţia controlată, muzica fusion şi postmodernismul, și nici 
sensibilitatea controlului asupra vocii umane. Pentru mine, important a fost să 
integrez această voce distinctă în corul compozitorilor români contemporani cu el, 
mulți dintre ei buni și trainici prieteni. 

Nu am îndrăznit niciodată, la rândul meu, să-mi imaginez că m-aş număra 
printre prietenii bucureşteni ai lui Cornel 'Țăranu. Dar bucuria senină pe care mi-a 
provocat-o fiecare întâlnire cu el, povestirile și spiritul său ironic, firescul glumelor 
cu subînțelesuri revine leitmotivic, de câte ori deschid cartea lui Ştefan Angi pe 
care am citat-o în textul de mai sus, cu următoarea dedicație a compozitorului, din 
care cei care îl cunosc îi vor saluta stilul inconfundabil: „Pentru Valentina. 
Valentine's day must be everyday.” 

